stanford-oval/wikipedia huggingface dataset:
מתים לרגע

| --- | --- |

סמליל הסדרה
 סוגה:  דרמה רפואית מדע בדיוני
 יוצרים:  גל זייד רוני ידור רותי ויינברג מיכל אבירם
 כותבים:  רוני ידור גל זייד רותי זייד
 בימוי:  יואב פז דורון פז רוני ידור
 שחקנים:  אגם רודברג אביגיל הררי עפר שכטר אדי קבטנר מאיסה עבד אלהאדי ירדן תוסייה כהן צחי הלוי יובל סגל יונתן עוזיאל ורד פלדמן מיכאל אלוני גל זייד עירית קפלן ניב סולטן רותם קינן
 ארץ מקור:  ישראל 
 שפות:  עברית, ערבית, רוסית
 מספר עונות:  2 
 מספר פרקים:  77 
 הפקה
 חברת הפקה:  אנדמול ישראל
 בעלי תפקידים נוספים:  היועצת הרפואית ד"ר דנה פלורנטין
 אורך פרק:  כ-30 דקות בממוצע
 שידור
 רשת שידור:  HOT3
 תקופת שידור מקורית:  17 ביולי 2014 – 23 באוגוסט 2017
 קישורים חיצוניים
 דף התוכנית ב-IMDb
 
מתים לרגע היא סדרת טלוויזיה יומית ישראלית מסוג דרמה רפואית ומדע בדיוני של חברת התקשורת HOT, שעלתה לשידור ב-17 ביולי 2014 בערוץ HOT3. יוצרי הסדרה הם גל זייד, ורוני ידור שהייתה גם הכותבת ובמאית יחד עם יואב ודורון פז. הסדרה מתארת את קורותיהם של חמישה סטודנטים לרפואה, שנבחרו כמצטיינים מבין אלף מתמודדים. העונה הראשונה הסתיימה ב-9 בספטמבר 2014.
צילומי העונה השנייה החלו בספטמבר 2016, והיא עלתה לשידור ב-19 ביוני 2017. בעונה השנייה הצטרפו השחקנים ירדן תוסייה כהן, מיכאל אלוני, ניב סולטן, יונית טובי, גל זייד, אורי בנאי, נעמה שטרית, מיכה סלקטר, מוריס כהן, רותם קינן, עודד לאופולד ויעל הדר, והיא כוללת 39 פרקים. הסדרה הסתיימה ב-23 באוגוסט 2017 לאחר העונה השנייה.
עלילה

הסדרה מבוססת על עלילות קבוצת סטודנטים לרפואה, שמתקבלים להתמחות בבית חולים "כצנלסון". במהלך ההתמחות מגלה החבורה ניסוי שאותו ערך פרופסור לנדאו, מוכר ונערץ עליהם, לפני כחצי שנה (פרויקט "אורפאוס"), ובו הצליח לגרום לנסייניתו להרגיש את תחושת המוות ולחזור לתחיה. אנשי הקבוצה נמלאים סקרנות, ומהר מאוד מחליטים להפעיל את הניסוי על עצמם, ואז צצות הבעיות. תוצאות הניסוי משפיעות על כישוריהם של הסטודנטים: בעקבותיו הם זוכים ליכולות-על שונות כתוצאה מהישארות מוחם במצב של גלי גמא של 200 הרץ כמו במצב של מוות קליני.
הסדרה משופעת בקטעים ש"מנבאים את העתיד" ומוסברים רק בהמשך, כך, זאב סיבירי שמופיע בהתחלה מקבל את המשמעות רק בסוף הסדרה. רק קטע אחד נותר לא מוסבר: כשאסמא עושה את הפרוצדורה בפעם הראשונה היא רואה במימד המוות את עצמה זקנה והיא מובלת, צועקת ונקשרת למיטה על ידי שני צעירים ערבים שמדברים על אי השפיות שלה.
דמויות > דמויות משניות

דוד ריסקין (יהודה מור) (עונה 1): אביה של דנה, מיליונר, התורם הראשי לבית החולים בו מתקיימת העלילה. דנה מגלה לו ולבראון את האמת על הניסויים והחשדות בלנדאו, ולאחר מכן הוא מספר לה שגם הוא ופרופסור בראון משתתפים בניסויים הלא חוקיים בפליטים.
וולף זווירין (סלבה ביברגל): מטופל בבית החולים שחולה בסרטן, אביו של סלאבה. עזב את אימו כשהיה ילד ומאז סלאבה שונא אותו. מעניין לציין כי שמו הפרטי "וולף" (זאב) ניתן לו במקביל להתגלגלות נשמת זאב לבנו. סלאבה חושד שהוא זה שסוחט אותו ומאיים על הסרטון. נפטר במהלך העונה השנייה בתור נקמה של לילית לסלאבה.
תנ"צ אריה פלח (אמיתי יעיש בן אוזיליו): מפקדו של שלומי במשטרה, פותח את התיק על איציק וחושד בסלאבה.
יפתח לפידות (מעיין בלום- עונה 1) אחיה של יסמין, עוזר ליסמין במעשיה כמנהלת רשת ניסויים רפואיים בלתי חוקיים. במקור מת לפני 3 שנים, אך שוהה בגוף של אדם מת ובסופו של דבר הגוף מת. בעונה השנייה מאיימים להתעלל בו בעולם הבא אם יסמין לא תסכים להרוג את השטן.
עדי (שיר קליפר) (עונה 1): מדריכת האיגרוף של סלאבה. בינה לבין סלאבה מתפתח רומן חולף. לאחר שסלאבה מפסיד בקרב ונפצע היא נעלמת.
אסארי (נטע לי גלרמן) (עונה 1): אשתו של פלה, עברה את הניסוי ומתה, ולתוך גופה נכנסה נשמה של אישה שמתה. עוזבת את בעלה ובתה בטענה שהיא צריכה להתחיל חיים חדשים, אך למעשה הנשמה שבתוכה היא שרצתה להתחיל חיים חדשים.
אלכס (איב ויינר) (עונה 1): האח הקטן של דרור (לוסיו) שמת בתאונת דרכים ביחד עם משפחתו. רודף אחר דרור בכוונה שיצטרף אליו ואל משפחתו לעולם המתים.
איציק פורמן (גל פרידמן) (עונה 2): בחור ישיבה, שניסה להרעיל את יעל ונרצח על ידי סלאבה. לאורך העונה נחקרת סיבת מותו.
ליבי גואטה (ניב סולטן) (עונה 2): אחותה של נעמה, בהמשך העונה מדרדרת לזנות ולסמים, דרור יוצר איתה קשר, מטפל בה ומשקם אותה עקב השתלטות רוחה של אחותה עליו לאחר שביצע את הפרוצדורה. היא מתאהבת בדרור והוא בה, אבל עוזבת אותו. בפרק האחרון היא חוזרת לדרור ועוברת לגור איתו.
נעמה גואטה (יונית טובי) (עונה 2): אחותה של ליבי. מתה ממנת יתר אבל אז נכנסת בדרור במוות קליני כדי שהוא יגלה מי רצח אותה. דרור מגלה שנאנסה במהלך אחד הפולחנים ולא הגישה תלונה למשטרה עקב שכנוע של יואקים פרבר (מנהל בית הספר), ולכן מגיעה לסמים. בפרק האחרון הנשמה שלה מופיעה לדרור ומודה לו שעזר לליבי ולכן נראה שעוזבת את גופו.
טוהר אלפנדרי (נעמה שטרית) (עונה 2): אחותה הקטנה של שירה. ממשיכה להמר בפוקר אפילו שהבטיחה פעם לשירה שתפסיק ושירה מגלה את זה. סוחטת את סלאבה בעזרת סרטון מצלמות אבטחה שבו הוא מתועד רוצח את איציק. מצבה הבריאותי מתדרדר במהלך העונה.
פרופסור דני מרום (מיכה סלקטר) (עונה 2): רופא בכיר במחלקה, בא לתקופת זמן מארצות הברית בכדי לבחון את סלאבה על חוש הריח שלו ולהציע לו לבוא איתו למחלקה הבכירה ביותר אך סלאבה מסרב ולאחר מכן "מכושף" על ידי יעל שבגללה הוא עוזב את ישראל.
שידור

עונתה הראשונה של הסדרה "מתים לרגע" עלתה ב-17 ביולי 2014, ושודרה בימי ראשון-חמישי ב-20:15 בערוץ HOT3. אולם ביום שידור הבכורה, השידור ראשון היה למעשה בערוץ HOT Family בשעה 18:40. העונה הסתיימה ב-9 בספטמבר 2014, וכללה 38 פרקים. לאור הצלחתה של הסדרה, הוזמנה עונה שנייה והיא הייתה צפויה לעלות בקיץ 2015, אך בספטמבר נמסר כי הצילומים טרם החלו, לכן השידור נדחה עד לאמצע דצמבר 2015 לכל הפחות; העונה השנייה לא עלתה בדצמבר כצפוי. בסקירת העונה בכל הערוצים של השבועון פנאי פלוס בתחילת אוקטובר 2015 הסדרה כלל לא הופיעה כחלק מעונת אוקטובר 2015 - אמצע מאי 2016. כמו כן, פורסם בתחילת נובמבר 2015 בידיעות אחרונות כי עופר שכטר מצטלם באותו זמן לסרט קולנוע, כלומר לא נמצא בצילומי העונה כמובטח. העונה השנייה עלתה לשידור ב-19 ביוני 2017.
"מתים לרגע" נמכרה להולנד, עובדה בידי התסריטאית של הגרסה ההולנדית של "בטיפול", הופקה בידי חברת ההפקה הבינלאומית של "הגשר" ו"החטא הקדמון" ועלתה לשידור ב-13 במרץ 2016. סדרת המתח שהפיקה אנדמול שיין ישראל, נמכרה לרשת ההולנדית המובילה Avrotros כבר ב-2015. את הגרסה ההולנדית, שתקרא "Orpheus Project" ("פרויקט אורפאוס"), הפיקה השלוחה ההולנדית של אנדמול שיין הבינלאומית והתסריטאית הראשית, מריון פאו, שכתבה בעבר גם פרקים רבים בעיבוד ההולנדי לסדרה הישראלית "בטיפול". מדינות נוספות ברחבי העולם הביעו גם הן התעניינות לרכישת הסדרה. היוצר גל זייד, מנהל מחלקת הדרמה של אנדמול שיין ישראל, מסר: "אני מתרגש מאוד, כנראה שהחיבור בין דרמת בית-חולים למדע בדיוני מייצר משהו שלא נעשה עדיין ומסקרן צופים במקומות שונים בעולם".
שידור > פרקים

| עונה | עונה | פרקים | משבצת שידור | פרק בכורה | פרק סיום | מספר הזמנות ב-VOD |
| --- | --- | --- | --- | --- | --- | --- |
|  | 1 | 38 | ימי ראשון-חמישי 20:15 | 17 ביולי 2014 | 9 בספטמבר 2014 | 15 מיליון |
|  | 2 | 39 | ימי שני-חמישי 20:15 | 19 ביוני 2017 | 23 באוגוסט 2017 |  |
המקרים הרפואיים בסדרה נכתבים בעזרת היועצת הרפואית ד"ר דנה פלורנטין
בסדרה קיימים הבדלים משמעותיים רבים בין שיחות של סלאבה ואביו ברוסית לבין כתוביות תרגום לעברית, בשתי העונות. שתי הגרסאות מתאימות לסיטואציה, אבל שונות בתכלית.
במהלך הסדרה מופיעים ציטוטים ותמונות מערך לילית בוויקיפדיה.
ביקורת

באתר nrg, נכתב מצד אחד כי ”בזכות צילום קצבי ופסקול צעיר, "מתים לרגע" מצליחה להיות כיפית ומשעשעת, לא לוקחת את עצמה ברצינות ומחליפה זהויות כל הזמן”. אולם, הכותב מעביר ביקורת על התסריט והתחקיר: ”העולם שבוראים כותבי הסדרה אינו אמין כלל - האם הם ביקרו לאחרונה בבית חולים בישראל? נראה כאילו אף אחת מהדמויות בסדרה לא באמת למדה רפואה, וכולם זורקים שמות של מחלות ותרופות לחלל האוויר הישר מתוך ויקיפדיה. הצופים צריכים לאפסן את ההגיון הבריא עמוק בתוך ארון התרופות שלהם, וזה עוד לפני שהגענו לעלילת המד"ב שדורשת העלמת עין מתסריט מרושל”.
באתר וואלה תרבות, נכתב אחרי הפרק הראשון כי ”"מתים לרגע" מצליחה להיות תשובה ישראלית לא רעה בכלל לסבוניות בית חולים. הדיאלוגים די קולחים ובעלי מודעות עצמית, הליהוק מוצלח, וכל השחקנים עושים את שלהם על הצד הטוב ביותר”. אך ישנה ביקורת לגבי השילוב שבין דרמה רפואית ומדע בדיוני: ”אבל ל"מתים לרגע" זה לא הספיק וצריך היה להשליך לתוך הקלחת עוד ממד של מדע בדיוני... וכאן העניינים מתחילים להסתבך, וזה – למרבה הצער - לא מסוג הסיבוכים שמגיבים לאנטיביוטיקה... על גבי קו העלילה הברור מאליו, שנועד לגרום לנו להישאב אל דרמת הסטטוסקופים הזה, הולבשה גם תעלומת מתח-מסתורין-מד"ב-קשקוש”.
ביקורת > התבטאויותיה של מאיסה עבד אלהאדי והתגובה של HOT

כתשע שנים אחרי עליית הסדרה, במהלך מלחמת חרבות ברזל, התבטאה השחקנית מאיסה עבד אלהאדי בעד ארגון הטרור חמאס ומעשי הטבח שביצע כלפי ישראלים. כתוצאה מכך, נעצרה השחקנית. מי ששיחק את בן זוגה בסדרה, עופר שכטר, גינה את דבריה והשיב כי הוא מתבייש בה. בחברת HOT גינו את דבריה ואף הוחלט להוריד את הסדרה בהשתתפותה, והוחלט כי השחקנית לא תשתתף עוד בהפקות עתידיות של החברה.
הערות שוליים

↑  צביה בלום,'"`UNIQ--nowiki-00000001-QINU`"'אגם רודברג: "אני אתן לאנשים להיות מופתעים", באתר ynet, 23 בספטמבר 2014
↑  מתים לרגע – בקרוב בגרסה ההולנדית, באתר HOT, מרץ 2016
↑  '"`UNIQ--nowiki-00000004-QINU`"'אמיתי זיו,'"`UNIQ--nowiki-00000005-QINU`"'HOT: חצי מיליון לקוחות ב-VOD; "זגורי אימפריה" רשמה 12 מיליון צפיות, באתר TheMarker‏, 11 בדצמבר 2014
↑  ארון התרופות: דלקת אף אוזן גרון, באתר Xnet‏, 16 ביוני 2005
↑  ג'וני דוב,'"`UNIQ--nowiki-00000008-QINU`"'"מתים לרגע": טלנובלה עם כוחות על, באתר nrg‏, 23 ביולי 2014
↑  לילך וולך‏, אם "מתים לרגע" הייתה מסתפקת בלהיות חיקוי ל"האנטומיה של גריי" היה קל יותר לכולנו, באתר וואלה, 21 ביולי 2014
↑  רינת קרמר יבלינוביץ,'"`UNIQ--nowiki-0000000B-QINU`"'‏אחרי שתמכה בחמאס: תכני השחקנית הערבייה הוסרו מהטלוויזיה, באתר "סרוגים", 24 באוקטובר 2023
חטיבת עוז במלחמת חרבות ברזל

| --- | --- |
סמל חטיבת עוז
 סוג היחידה:  חטיבת קומנדו
 שייכות חיילית:   חיל הרגלים
 מדינת מוצא:  ישראל ישראל
 מפקדים:    אלוף-משנה עומר כהן
 יחידת האם:   עוצבת האש
 יחידות משנה:   יחידת מגלן   יחידת דובדבן   יחידת אגוז  גדוד המילואים של יחידת דובדבן  גדוד המילואים של יחידת מגלן
 עימות:  מלחמת חרבות ברזל
 גזרת פעילות:  רצועת עזה   דרום לבנון
 קרבות:  קרב נחל עוז  קרב זיקים  קרב בכפר עזה  קרב מוצב כיסופים  הלחימה ברצועת עזה במלחמת חרבות ברזל  התמרון הקרקעי בלבנון במלחמת חרבות ברזל
 לחם נגד:   גדודי עז א-דין אל-קסאם   פלוגות אל-קודס   גדודי אבו עלי מוסטפא  חזבאללה הכוחות החמושים של חזבאללה
 אבדות:  42 לוחמים הרוגים
חטיבת עוז (חטיבת הקומנדו) לחמה במלחמת חרבות ברזל עוד מיומה הראשון ב-7 באוקטובר 2023. במהלך המלחמה נפלו כ-44 מלוחמי החטיבה – מתוכם 15 מיחידת מגלן, 13 מיחידת אגוז ו-11 מיחידת דובדבן, 3 לוחמים שהיו בהכשרה בבית הספר לקומנדו והמפק"ץ שלהם ולוחם מחפ"ק החטיבה.
רקע

| יחידה | יחידה | תפקיד היחידה |
| --- | --- | --- |
|  | מגלן | מתמחה בהשמדת מטרות איכות בעומק שדה הקרב וביצירת מודיעין צבאי באמצעות אמצעי לחימה מיוחדים |
|  | דובדבן | מתמחה בלוחמה בטרור ובפעילות מסוערבת נגד מחבלים. |
|  | אגוז | מתמחה בפעילות יבשתית מורכבת, ובטקטיקת לוחמת גרילה |
רקע > אירועים שקדמו למתקפת הפתע

ב-5 באוקטובר, הוקפצו שתי פלגות מחטיבת עוז שתגברו בתקופת החגים את אוגדת עזה (במסגרת עתודה מטכ"לית), מהגזרה בעוטף לגזרת חווארה. כמאה לוחמי קומנדו הוסטו בפועל מגזרת אוגדת עזה לחטיבת שומרון. החלטות מסוג זה על הסטת כוחות מתקבלות באגף המבצעים.
רקע > יום מתקפת הפתע

בבוקר 7 באוקטובר 2023, יום שבת, שמחת תורה, כ"ב בתשרי ה'תשפ"ד, פתחו ארגוני הטרור חמאס והג'יהאד האסלאמי הפלסטיני בטבח שבעה באוקטובר. בחסות שיגור כ-4,300 רקטות, חדרו כ-6,000 מחבלים מרצועת עזה לעשרות יישובים ישראליים ומתקנים צבאיים באזור עוטף עזה ובסביבתו, מ-119 פרצות שונות בגדר, תוך ניהול קרבות ירי נגד כוחות ביטחון מעטים. המחבלים ביצעו מעשי טבח ואונס, רצחו והרגו 1,163 בני אדם, מתוכם טבחו ב-779 אזרחים, וחטפו לרצועת עזה כ-251 אנשים, ובהם גברים, נשים, קשישים ותינוקות. בשעות הראשונות נלחמו נגדם כיתות הכוננות, שוטרי משטרת ישראל, לוחמי הימ"מ וחיילי צה"ל, שהיו בנחיתות מספרית. בקרבות נהרגו כ-1,609 מחבלים בשטח ישראל, ובצד הישראלי נהרגו 329 חיילים, 58 שוטרים ו-10 אנשי שירות הביטחון הכללי.
קרבות במתקפת הפתע > הקרב בכפר עזה

בסביבות 8:00 בבוקר הגיעו כוחות מהחטיבה (ביחד עם כוחות מחטיבת הצנחנים) לכפר עזה והחל להתחולל קרב ממושך שארך מעל 24 שעות עד טיהור הקיבוץ ממחבלים. בקרב נהרגו לוחמים מסיירת מטכ"ל, יחידת דובדבן, מגלן וגדוד 202 מחטיבת צנחנים. עלה חשד למנהרת טרור פעילה מעזה לשטח הקיבוץ. מתחקיר מהלך הקרב, כפי שתיארו אותו לוחמי צה"ל שהגיעו לקיבוץ, עולה כי מול כפר עזה נפרצו לפחות שלוש פרצות בגדר הגבול ודרכן זרמו עשרות רבות של מחבלים מ"גדוד שג'אעייה" של חמאס. הם תקפו מארבעה כיוונים ופוצצו שער בגדר הקיבוץ. במהלך הקרב בכפר עזה נהרגו 6 מלוחמי יחידת דובדבן רס"ן בן ברונשטיין, רס"ן אור יוסף רן, רס"ל אמיר פישר, רס"ם (במיל') עמרי מיכאלי, רס"ל איתי יהודה באוסי, רס"ל יוסף מלאכי גדליה, בנוסף נהרג גם קצין יחידת מגלן סרן איליי עדני. לאחר יותר משנה נפטר בבית החולים לוחם דובדבן רס"ל יונה בצלאל בריף שהיה הפצוע הקשה ביותר ממתקפת השביעי באוקטובר, מה שהעלה את מספר החללים מיחידת דובדבן ל-7 מהקרב בכפר עזה.
קרבות במתקפת הפתע > קרב מוצב כיסופים

קרב זה התקיים במוצב כיסופים ביום הראשון של המלחמה ביחד עם לוחמי גדוד 51 של חטיבת גולני וגדוד 77 של חטיבה 7. יחידת אגוז הגיעה בשעה 10:30 לצומת כיסופים, לאחר שעתיים וחצי של לחימה מצד לוחמי גולני והתחילה להתקדם רגלית אל המוצב. צוות אגוז החל בלחימה מול מחבלים, תפס פיקוד והציב חיילים בכניסה לחמ"ל על מנת לאבטח את החמ"ל. הצוות החל בלחימה תוך זהירות רבה מכיוון שהיה מידע שיש שתי חיילות באחד החדרים. במהלך הלחימה הצליחו לוחמי אגוז לשחרר את שתי התצפיתניות שנותרו נעולות במגורים, ולהביא אותן לחמ"ל. לאחר שש וחצי שעות של לחימה נקלע הכוח למארב וספג אבידות קשות. מתוך 13 לוחמים, ארבעה נהרגו: רס"ל ויטלי סקיפקביץ', רס"ל יונתן סביצקי, רס"ל עמית פלד, רס"ל אביאל מלקמו ורס"ל אלעד מיכאל ששון. ארבעה חיילים נפצעו. סגן א' שפיקד על הלחימה נפצע גם הוא. גם לאחר שנפצע המשיך לפקד על הצוות. במשך 25 דקות הם ניסו ליצור קשר עם כוח חילוץ ואז חילצו את עצמם, כאשר סוחבים פצועים ומשאירים גופות מאחורה. בדרכו לבית חולים סורוקה סגן א' כיוון את מפקדיו אל הגופות. כעבור כמה שעות הגיעה יחידה נוספת והשתלטה על המוצב. על גופות המחבלים נמצאו מפות עם סימון מדויק של מבנה המוצב (כולל מגורי בנות).
קרבות במתקפת הפתע > קרב נחל עוז

סגן מפקד יחידת מגלן רס"ן חן בוכריס נסע לכיוון קיבוץ נחל עוז יחד עם החפ"ק שלו: סרן יפתח יעבץ, קצין האג"ם של היחידה, סמל אפיק רוזנטל חובש ושני קשרים. בסביבות 12:00 בצהריים, במהלך נסיעה על הכביש מצומת סעד לנחל עוז, נתקל הכוח של בוכריס במארב של מחבלי חמאס וניהל קרבות עזים מול המחבלים, כשהם בנחיתות מספרית, במהלכה הצליח להרוג רבים מהם. לאחר חילופי אש קשים בהם יעבץ נפגע ונהרג, בוכריס נפצע, ורוזנטל, שהיה חובש במקצועו, החל לטפל בו, עד שספג בעצמו אש קשה ושניהם נהרגו במקום. עם נפילתו של סרן יפתח יעבץ, קיבל על עצמו רס"ן יששכר נתן את תפקיד קצין האג"ם של היחידה (כאשר חודש לאחר מכן נהרג בקרבות בצפון רצועת עזה). בהמשך הגיע לאזור האלוף במילואים נעם תיבון, שבנו אמיר מתגורר בקיבוץ, יחד עם מספר חיילים שאסף, והם חברו ללוחמי מגלן שנלחמו במחבלים.
בהמשך הגיע כוחות נוספים של מגלן לקיבוץ, והחלו, יחד עם סיירת גבעתי, בטיהור הקיבוץ ממחבלים ובחילוץ התושבים. במהלך טיהור הקיבוץ נהרג סמל עמית גואטה לוחם מגלן.
קרבות במתקפת הפתע > קרב זיקים

ב-10 באוקטובר, כוח צה"ל מגדוד 52 של חטיבה 401, בשיתוף עם כוח מיחידת מגלן, זיהה ארבעה מחבלים חמושים בחוף זיקים. כוח מגדוד 17 של חטיבת ביסלמ"ח הרג את המחבלים.
ב-11 באוקטובר בשעות הערב נסע כוח לוחמים של יחידת מגלן בציר סמוך לבסיס זיקים. זמן קצר לאחר מכן הותקל הכוח במארב קשה של מחבלי חמאס וספג אש כבדה, הכוח הצליח לחסל את כל שמונת המחבלים. במהלך ההתקלות נהרגו מאש המחבלים שלשה לוחמי היחידה: רס"ר (במיל') דניאל קסטיאל, רס"ר (במיל') עידו קסלסי ורס"ר (במיל') איתי שלמה מורנו.
זירת רצועת עזה > הקרבות בצפון רצועת עזה

ב-13 בנובמבר, במהלך הקרבות בצפון רצועת עזה נהרגו קצין מיחידת מגלן רס"ן יששכר נתן, וסמ"ר איתי שהם לוחם יחידת אגוז.
ב-23 בנובמבר לוחמי יחידת אגוז של החטיבה פעלו במרחב צפון רצועת עזה, במהלך הפעילות פשטו על יעדי טרור, הכווינו תקיפות אש מהאוויר, איתרו אמצעי לחימה, וחיסלו עשרות מחבלי חמאס.
ב-4 בדצמבר יחידת אגוז של חטיבת הקומנדו, כבשה וטיהרה את מוצב אל-כתיבה אשר משמש בסיס אימונים של חמאס במרחב ג'באליה.
זירת רצועת עזה > הקרבות בשאטי

ב-14 בנובמבר, פעל צוות הקרב החטיבתי יחד עם צק"ח נח"ל וגבעתי לכיבוש מחנה א-שאטי במערב העיר עזה. לוחמי חטיבה פעלו בצפון המחנה לאיתור פעילי גדוד שאטי ולהשמדת התשתיות שלו. כוחות החטיבה פשטו על מבנים בעומק המחנה והשמידו תשתיות אויב. בנוסף, הם ביצעו פשיטה לטיהור מרחב בית ספר שבו נמצאו עמדות משגרי נ"ט, כמות גדולה של אמצעי לחימה ותשתיות טרור. שעות לפני שהכוחות הקרקעיים נכנסו לשאטי, חיל האוויר תקף מטרות אויב במחנה.
ב-21 בנובמבר במהלך הבוקר פעלו כוחות חטיבת הקומנדו בהובלת יחידת מגלן, במרחב שאטי הלוחמים איתרו והשמידו מטרות כמו תצפיות, תשתיות טרור שרובן היו בתווך האזרחי, משגרי נ"ט וחוליות נ"ט. לפי דובר צה"ל, במהלך הפעילות חיסלו הלוחמים מחבלים רבים בהיתקלויות.
זירת רצועת עזה > הקרבות בח'אן יונס ודרום הרצועה > דצמבר

ב-7 בדצמבר פעלה החטיבה בעיר ח'אן יונס במסגרת פעולת אוגדה 98 וחיסלה עשרות מחבלי חמאס. במהלך היתקלות, כוח יחידת דובדבן חיסל שני מחבלים שהגיחו ממנהרה והשמיד את הפיר. בנוסף, הותר לפרסום כי סמ"ר עלמנאו עמנואל פלקה, לוחם יחידת דובדבן נפטר אתמול מפצעיו לאחר שנפצע בקרב צליחת קווי ההגנה ב-5 בדצמבר במרחב ח'אן יונס.
ב-9 בדצמבר צוות קרב של חטיבת הקומנדו פשט על יעדים של הזרוע הצבאית של חמאס בח'אן יונס, בבתיהם של פעילים ומפקדים נמצאו אמצעי לחימה, קני שיגור ארטילרי וחומרים מודיעיניים. במקביל פעלה יחידת אגוז בעיר, ותקפה באמצעות חימוש מדויק מנהרות בח'אן יונס.
ב-11 בדצמבר לראשונה מאז החל התמרון הקרקעי, ביצעה יחידת האספקה בהיטס יחד עם טייסת 103 הצנחה של כ-7 טונות אספקה וציוד ללוחמי חטיבת הקומנדו בגזרת ח'אן יונס.
ב-14 בדצמבר פעלה יחידת מגלן של חטיבת הקומנדו ופשטה על מספר מטרות במרחב ח'אן יונס בהם מצאו אמצעי לחימה, רימונים ורובי קלאצ'ניקוב. הלוחמים
השמידו במתחם שני פירים, בור שיגור רקטות, ומחסן אמצעי לחימה.
ב-15 בדצמבר לוחמי מגלן מצוות הקרב של החטיבתי טיהרו את אחד מבתיו של יחיא סנוואר בח'אן יונס.
ב-17 בדצמבר לוחמי דובדבן ניהלו קרבות פנים מול פנים עם המחבלים, והשמידו מעבדת רחפנים, פירים ומשגרי רקטות שכוונו לישראל. לוחמי דובדבן פשטו על מרכז העיר ח'אן יונס ואיתרו בו יחד עם כוחות הנדסה ויחידת עוקץ, מערכת פירים ומנהרות טקטיות של ארגון הטרור חמאס, הלוחמים השמידו את מערכת הפירים, ובנוסף איתרו מעבדה לייצור רחפנים, השמידו אותה והשמידו כמה משגרי רקטות שכוונו לעבר ישראל.
באחת ההתקפות של היחידה במרחב, לוחמי דובדבן נתקלו בפיצוץ מטען וירי לעבר הכוח כתוצאה מכך נהרגו 2 מצוות 100 של יחידת דובדבן בהם: רס"ר (מיל') איתן נאה ורס"ל ליאב אלוש. בנוסף לוחם מגלן רס"ל אוריה באייר אשר נפצע ב-14 בדצמבר נפטר מפצעיו.
ב-21 בדצמבר חזרו לוחמי יחידת דובדבן למקום בו נהרגו לוחמי צוות הפשיטה רס"ל ליאב אלוש, ורס"ר (מיל') איתן נאה לאחר שנפגעו בהיתקלות מאש מחבלי חמאס. בשיתוף פעולה עם כוחות ההנדסה, הלוחמים פוצצו את הפירים שנמצאו בתוך המבנה, מהם יצאו המחבלים שירו לעבר הכוחות.
ב-27 בדצמבר המשיכו לוחמי צוות הקרב של חטיבת עוז בלחימה בעומק ח'אן יונס והמשיכו להעמיק את פעילותם בשיתוף פעולה עם כוחות הנדסה, שריון וחיל האוויר. לוחמי הקומנדו חיסלו מחבלים, איתרו והשמידו פירים התקפיים, וביצעו עשרות תקיפות באמצעות חימושים ממוקדים. כמו כן, הלוחמים פשטו והשמידו תשתיות טרור בהן איתרו אמצעי לחימה ומסמכים מודיעיניים. בנוסף, פשטו הלוחמים על מתחם תצפיות של מחבלי החמאס שמוקם במסגד.
זירת רצועת עזה > הקרבות בח'אן יונס ודרום הרצועה > ינואר

ב-16 בינואר 2024 יחידת דובדבן יצאת מרצועת עזה בשביל לעבור לפעילות ביהודה ושומרון בהתאם למצב הביטחוני
ב-25 בינואר 2024 במרחב ח'אן יונס העמיקה החטיבה והתקדמה בלחימה, כאשר היא לוותה בחיכוך רב עם חוליות מחבלים שחוסלו באמצעות ירי צליפה, הכוונת טילים מדויקים וירי טנקים. באחד המקרים, זיהו לוחמי אגוז שלושה מחבלים חמושים ושיגרו לעברם טיל מדויק מסוג עוקץ פלדה שחיסל אותם. בנוסף, בפשיטה על מבנה במרחב חיסלו הלוחמים ארבעה מחבלים בהיתקלויות מטווח קצר. במבצע ייעודי של כוח הצלפים של יחידת אגוז, ביצעו הלוחמים מספר חיסולים מדויקים במספר שעות בשיטה המותאמת לחוליות האויב שיוצאות מהתת קרקע. כמו כן, לוחמי יחידת מגלן פעלו בשטח וחיסלו מחבלים בקרבות עזים, פשטו על יעדי טרור ואיתרו אמצעי לחימה. הלוחמים פשטו על מפקדה צבאית של מפקד המערך המודיעין של הג'יהאד האסלאמי וכן על מפקדת חמאס בה איתרו מחסניות, כלי נשק, מכשירי קשר טקטיים, אמצעים לראיית לילה, מפות ומידע מודיעיני בעל ערך רב.
ב-27 בינואר פשטו במהלך הבוקר לוחמי צוות הקרב של החטיבה על מוקדי טרור במערב ח'אן יונס. הלוחמים חיסלו חוליות נ"ט ומחבלים, השמידו תשתיות טרור ואיתרו אמצעי לחימה. במקביל, לוחמי יחידת אגוז פשטו על ביתו של אחד ממקורביו של יחיא סנוואר ואיתרו בו כלי נשק ואמצעי לחימה רבים.
זירת רצועת עזה > הקרבות בח'אן יונס ודרום הרצועה > פברואר

ב-12 בפברואר פעלה יחידת מגלן להעמיק את הפעולה בעיר ח'אן יונס. במהלך הקרבות פגע בכוח לוחמים של היחידה טיל נ"ט וכתוצאה מכך נהרגו לוחמי יחידת מגלן רס"ל עדי אלדור ורס"ל אלון קליינמן.
ב-15 בפברואר החטיבה ביחד עם כוחות נוספים התחילה מבצע צבאי של כמה ימים, בבית החולים נאצר בח'אן יונס. הכוחות עצרו בבית חולים מחבלי חמאס, שחלקם השתתפו במתקפת הפתע על ישראל. בנוסף במהלך המבצע בבית חולים נאצר לוחמי החטיבה הרגו מחבלים במרחב בית החולים.
ב-17 בפברואר נפצעו שני לוחמים ביחידת מגלן במצב קשה.
ב-18 בפברואר חזר לפקד סא"ל מ' על יחידת אגוז.
זירת רצועת עזה > הקרבות בח'אן יונס ודרום הרצועה > מרץ

ב-7 במרץ המשיכו לוחמי החטיבה את הלחימה העצימה בשכונת "חמד", וניהלו קרבות פנים מול פנים עם מחבלים. במהלך חילופי אש נהרג מפקד החפ"ק של מפקד חטיבת הקומנדו רס"ן במיל' עמישר בן דוד.
ב-29 במרץ בשעות הבוקר פעלו כוחות החטיבה בסמוך לבית חולים נאצר בח'אן יונס. בשעה ששהו לוחמי אגוז בבית בסמוך למגנן ליד בית החולים ירו מחבלי חמאס ירי RPG לעבר הבית בו שהו הלוחמים. כתוצאה מהפגיעה נהרג רס"ל אלון קודריאשוב וכן שישה לוחמים נוספים מיחידת אגוז נפצעו באורח קשה באותה תקרית, ושעוד עשרה לוחמים נפצעו באורחים שונים.
ב-31 במרץ רס"ל סיון ווייל, לוחם ביחידת אגוז, מת מפצעיו בבית החולים. סיון נפצע אנושות מירי הנ"ט למבנה שבו שהו לוחמי אגוז, בתקרית שבה נהרג אלון קורדיאשוב.
זירת רצועת עזה > הקרבות בח'אן יונס ודרום הרצועה > אפריל

ב-7 באפריל כוח לוחמי הכשרה של יחידת אגוז של בית הספר לקומנדו פעל במרחב הציר הלוגיסטי של אוגדה 98. הכוח ערך פטרול בקרבת בתים הרוסים באזור. הכוח נתן מכת אש מקדימה לעבר המרחב, והתקדם. לפתע, הותקל בחוליית מחבלים שהגיחו מפיר של מנהרה ופגעו בלוחמי אגוז. בתקרית נהרגו במקום קצין ו-4 מלוחמי היחידה ביניהם: סרן עידו ברוך, סמל אמיתי אבן שושן, סמל ריף הרוש וסמל עילאי צעיר.
זירת רצועת עזה > הקרבות במרכז הרצועה > יולי

ב-9 ביולי במהלך פעילות בציר נצרים נהרג מפגיעת צלף רס"ל טל להט לוחם יחידת מגלן. ב-13 ביולי במבצע המשותף של צה"ל ושב"כ, כלי טיס תקף וחיסל כ-20 מחבלי חמאס מגדוד שאטי – בהם מחבלי נוח'בה, תצפיתנים וצלפים של הארגון. בתקיפה חוסל מוחמד אבו חטב, מפקד מחלקה בגדוד שאטי, אשר שימש כצלף. אבו חטב היה אחראי לפגיעת הצליפה שבה נהרג רס"ל להט, בעת פעילות לוחמי יחידת מגלן להשמדת תשתיות טרור במטה אונר"א שבאזור העיר עזה, ב-9 ביולי.
זירה צפונית > התמרון הקרקעי בלבנון

ב-30 בספטמבר 2024, פתחה חטיבת עוז כחלק מאוגדה 98, במבצע תמרון קרקעי ממוקד במרחב דרום לבנון נגד יעדי ותשתיות טרור של חזבאללה, במספר כפרים סמוכים לגבול, מהם נשקף איום מיידי וממשי ליישובים ישראלים בגבול הצפון.
ב-2 באוקטובר בסביבות השעה 04:30, עם התקפה שאליה יצאו לוחמי אגוז בכפר כילא שנתקלו במחבלים במבנה. מיד לאחר ההיתקלות החלה אש תופת על הכוחות של נשק קל, נ"ט ופצמ"רים. מיד לאחר ההיתקלות הראשונה במבנה שבו נפתח הקרב, אחד הלוחמים נהרג ונפל בקרבת מחבלי חזבאללה שנותרו בחיים. מחשש שהגופה תיחטף, וכדי להגיע אליה בהקדם, הכוחות הקיפו מהר את המבנה. הלוחמים הסתערו על בניין, כדי לנהל קרב מטווח אפס עם מחבלים, ולמנוע כל אפשרות לחטיפה – ובמקביל זיהה צוות הרחפנים של אגוז רכבי תגבורת של כוח רדואן מתקרבים לבניין – ייתכן שכדי לחטוף את הגופה ולהימלט. הרכבים הותקפו מהאוויר – והמחבלים שבהם חוסלו. במהלך הקרב ההירואי נהרגו 5 לוחמי אגוז בהם: סרן איתן אוסטר, סרן הראל אטינגר, רס"ל נועם ברזילי, רס"ל אור מנצור, ורס"ל נזר איטקין.
ב-3 בנובמבר הותר לפרסום כי במהלך פעילות מבצעית יזומה לחשיפת שיטת הפעולה של גופים איראנים בחזית רמת הגולן בשטח סוריה, עצרו לוחמי יחידת אגוז עם חוקרי שטח של יחידה 504, בפיקוד אוגדה 210 ובהכוונה מודיעינית, את פעיל תשתיות טרור של איראן בחזית הסורית עלי סולימאן אל-עאסי, אזרח סורי המתגורר במרחב צידא בדרום סוריה הופעל על ידי איראן ועסק באיסוף מודיעין על כוחות צה"ל במרחב הגבול עבור פעילות טרור עתידית. אל-עאסי היה תחת מעקב הדוק של כוחות צה"ל, נעצר והובא לחקירה בישראל.
ב-20 בנובמבר, בגזרה המזרחית בדרום לבנון. במסגרת התקפה, כוח יחידת מגלן במילואים עבר דרך מבנים – במטרה להימנע מהליכה בציר חשוף. במהלך כניסת הכוח לאחד המבנים, המבנה קרס עליהם. כתוצאה מהקריסה נלכדו שני לוחמים, ונדרשו שעות ארוכות עד לחילוצם. לוחם אחד חולץ בחיים, והשני חולץ ללא רוח חיים. הלוחם שנהרג הוא רס"ל (מיל') איתן בן עמי.
זירת יהודה ושומרון

ב-22 במרץ 2024, בבוקר יום שישי, מחבל ירה באמצעות רובה צלפים לעבר כלי רכב ישראלי בסמוך לצומת הפרסה בסמוך ליישוב דולב שבמטה בנימין בתחומה של חטמ"ר אפרים, לוחמי יחידת דובדבן וגדוד רם בליווי כלי טיס של חיל האוויר, פתחו במרדף, בשלב ההסתערות ולאחר שהמסוק לא הצליח לפגוע בו, החל המחבל בירי לעבר כוח דובדבן. כתוצאה מפגיעת צלף של המחבל נהרג לוחם יחידת דובדבן רס"ל עילי דוד גרפינקל. לאחר 5 שעות של מצוד מסוק קרב תקף את המחבל וחיסל אותו בשטח סבוך באזור צומת הפרסה שבין ההתנחלויות דולב וטלמון שבבנימין. במהלך חילופי אש מול המחבל שישה לוחמים נפצעו בדרגות שונות.